South Africa neEuropean Union Dzopesana paNyaya yeZimbabwe
EU inoti Zimbabwe inofanira kutanga yatevedzera GPA kuitira kuti zvirango zvibviswe
European Union neSouth Africa dzatadza kuwirirana neChishanu asi dzawirirana pakurudzira Zimbabwe kuti itevedzere chibvumirano cheGlobal Political Agreement icho chakanyoreranwa pasi nevatungamiri vezvemapato matatu ari muhurumende yemubatanidzwa. Kurudziro iyi yaitwa mushure mekunge mutungamiri wehurumende yeSweden, VaFredrik Reinfeldt, pamwe nemutungamiri weSouth Africa, VaJacob Zuma, vatadza kuwirirana panyaya yezvirango. Vatungamiri ava vange vachiita hurukuro dze EU-South Africa mu Capetown kuSouth Africa neChishanu. Sweden ndiyo iri kutungamira EU pari zvino. VaRenfeldt vanoti hachisi chokwadi kuti Zimbabwe yakatemerwa zvirango zvehupfumi, asi kuti mutungamiri wenyika, VaRobert Mugabe, nevamwe vavo, ndivo vakatemerwa zvirango nemabasa avo ekutyora kodzero dzevanhu. South Africa yange ichikurudzira kuti zvirango zvibviswe, uku EU ichiti hurumende yeZimbabwe inofanirwa kutanga yazadzikisa zviri muGPA. EU iri kutumira nhengo dzayo mbiri kuZimbabwe kuti dzinoita musangano naVaMugabe uye mutungamiri wehurumende, VaMorgan Tsvangirai. Chikwata cheEU chitanga nekuita musangano naVaTsvangirai neMugovera chozonosangana naVaMugabe. VaJoy Mabenge vanoongorora nyaya dzezvematongerwo enyika, uye vari Democracy and Governance manager musangano reInstitute for a Democratic Alternative for Zimbabwe, IDAZIM. VaMabenge vanoti VaZuma havana simba rekuti zvirango zvibviswe, uye VaMugabe vanofanirwa kutanga vawirirana nevamwe vavo vasati vatanga kutaura nyaya yekuti zvirango zvibviswe. Dzimwe Nhau Kubva kuStudio7....